text: әубәкір солтанбекұлы (1871- 1930, қхр, құлжа қаласы) 1916 жылы қарқарадағы ұлт-азаттық көтеріліс басшыларының бірі. жетісу өңіріндегі мерке болысының беделді адамдарының бірі болған әубәкір қарқарада албан көтерілісі басталған алғашқы күннен-ақ өз белсенділігімен көзге түседі. архив деректерінде бірінші болып көтерілістің үш басшысының қамауға алынғаны нақтылы айтылған. 1916 жылы 22 шілдесінде ұзақ, жәмеңке және әубәкір үшеуін 10 солдат түнделетіп айдап, 23-і күні қаракөл (прежевальск) түрмесіне апарып қамайды. әубәкір қаракөл түрмесіндегі қырғыннан аман құтылып, қытай жеріне өтеді. бір жыл­дан соң елге қайта оралып, 1930 жылға дейін әр түрлі жұмыстарда болған. 1916 жылы көтерілістің және қаракөл түрмесіндегі қырғынның көзі тірі куәгері ре­тінде 1927 жылы естелік жазған (қр ға қолжазбалар қорында сақтаулы). 1930 жылы "бай-құлақ" ретінде қуғынға ұшырап, қайтадан қытайға өтеді. сол жылы жарасы асқынып, құлжа қаласында дүние салған.